Bylderup-Bov: 3000 kroner og en undskyldning "fra tyvene for dummerten" - den besked tikkede sent fredag aften ind på frugt- og grønthandler Kristian Kroghs mobilepay.

Natten til torsdag i denne uge var hans Kroghs Grønt-bod i Bov blevet plyndret for varer. Gerningsmændene havde samtidig afmonteret en bordplade for at få fat i pengekassen, der var skruet fast i bordpladen.

Hele hændelsen var blevet optaget på video, men Kristian Krogh valgte ikke at overdrage optagelserne til politiet og indgive en anmeldelse. I stedet tilbød han tyvene frit lejde mod at betale for skaderne - i alt 3000 kroner.

- Det var en fremstrakt hånd til de unge mennesker, erkender Kristian Krogh.

Han er glad for, at sagen er sluttet på denne måde.

Grønthandleren i Bylderup-Bov har med den anonymiserede indbetaling fået dækket de skader, som tyvene havde forvoldt på inventar og varer. Og så foretager han sig ikke mere i den sag.